
R A P O R T
asupra propunerii legislative  pentru modificarea Legii nr.53/2003 - Codul Muncii



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr.Plx 497/2017 din 27 noiembrie 2017, cu dezbaterea pe fond, în procedură obişnuită, a propunerii legislative  pentru modificarea Legii nr.53/2003 - Codul Muncii.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.450/12.06.2017)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/558/06.12.2017)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/19/05.02.2018)
· punctul de vedere, negativ, al Guvernului (nr.1196/10.08.2017).

Propunerea legislativă are ca obiect de reglementare modificarea Legii nr.53/2003 - Codul muncii, în scopul stabilirii duratei normale de lucru la 10 ore pe zi cu respectarea a 40 de ore pe săptămână, dar şi cu respectarea prevederilor Directivei 2003/88/CE a Parlamentului European şi a Consiliului privind anumite aspecte ale organizării timpului de lucru.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în data de 20 februarie 2018 şi-au înregistrat prezenţa 18 deputaţi, din totalul de 23 membri ai comisiei.
Raportul comisiei a fost adoptat cu majoritate de voturi (un vot împotrivă).

Propunerea legislativă a fost respinsă de Senat în şedinţa din 20 noiembrie 2017.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
	
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- Legea nr.53/2003 permite angajatorului să stabilească programe individualizate de muncă, cu acordul sau la solicitarea salariatului.
- conform dispoziţiilor art.116 alin.(1) din Codul muncii „modul concret de stabilire a programului de lucru inegal în cadrul săptămânii de lucru de 40 de ore, precum şi în cadrul săptămânii de lucru comprimate va fi negociat prin contractul colectiv de muncă la nivelul angajatorului sau, în absenţa acestuia, va fi prevăzut în regulamentul intern”. Alineatul (2) al aceluiaşi articol stabileşte că „programul de lucru inegal poate funcţiona numai dacă este specificat expres în contractul individual de muncă.”
- la nivel naţional, armonizarea legislaţiei cu actele legislative ale Uniunii Europene s-a făcut prin dispoziţiile Legii nr.53/2003 şi prin acte normative sectoriale, emise de autorităţile competente, luând în considerare condiţiile specifice de desfăşurare a activităţii în anumite domenii (transporturi, profesii medicale, alte domenii unde este necesară asigurarea continuităţii activităţii). Organizarea timpului de muncă, aşa cum este reglementată în prezent de Legea nr.53/2003, este în concordanţă cu prevederile Directivei 2003/88/CE privind anumite aspecte ale organizării timpului de lucru.


	PREŞEDINTE,				SECRETAR,
	Adrian Solomon				Violeta Răduţ
						



Întocmit,
Consilier parlamentar Camelia Revenco

